Nagu öeldud on kohalik transport väga efektiivne ja igati taskukohane. Bangkokis oli 10 km ots mõõdiknäiduga varustatud taksoga meter taxi umbes 100 bahti. Tuk-tuk'i juhtidega tuleb hind alati enne kokku leppida, sest nad kipuvad võtma märksa enam, kui kuluks taksoga sõitmisel. Lisaks on neil komme hoopis sind mõnda poodi sõidutada, mis jääb lühimast marsruudist hoopis kõrvale. Mööda linna on võimalik liigelda ka ühistranspordiga, mis on väga odav, aga üldiselt on liiniderägastikus orienteerumine üpris raske, sestap soovitan võimalikult palju kasutada mööda Chao Praya jõge liikuvat jõetrammi (keskmine ots oli kuskil 8 bahti). Kiireim võimalus Bangkokis ühest linnajaost teise sõitmiseks on Skytrain.